HOE SÊ EK NEE VIR KUIERS? | Netwerk24
HOE SÊ EK NEE VIR KUIERS?
Ek is 'n jong vrou wat nie kinders het nie, maar almal in my familie hou my graag met hul kinders besig.
Tydens die inperking is dit vir my moeiliker as gewoonlik om nee te sê wanneer mense die kinders vir 'n kuier wil aflaai. Ek voel so onvriendelik. Ek doen graag klein projekte saam met hulle wat ek vooraf beplan en die goedjies voor regkry. Ek wil nie siek word nie. Ek het nie 'n mediese fonds nie en werk van die huis af. Ek sien nie vriende nie en gaan net elke twee weke winkels toe om kos te koop. Hoe sê ek nee sonder dat almal my daaroor verwyt?
Antwoord 4 706 keer gelees
Die inperking het vir ons almal persoonlike groei gebring. Jy was dalk nie altyd so bewus van hoe maklik jy by ander se besluite inval nie. Nou besef jy 'n mens moet kan grense stel, en in die tyd van die virussiekte moet jy dit ook vir jou eie oorlewing doen.
'n Openhartige gesprek kan help wanneer iemand volgende keer laat weet hulle wil 'n spruit by jou kom aflaai. Verduidelik dat sedert die skole heropen het, die blootstelling van kinders aan covid-19 groter as tevore is; daarom is die gevaar dat hulle die virus aan jou kan oordra, ook groter. Dit is geen verskoning nie, maar 'n geldige rede.
Dis veral vir 'n introvert moeilik om nee te sê as iemand haar voor mense 'n guns vra. Voorkoming is in dié geval beter as genesing. Bel of stuur 'n boodskap om te verduidelik hoe belangrik dit vir jou is om protokolle te gehoorsaam. Dalk maak jou woonplek nie voorsiening vir goeie ventilasie nie of dalk is dit moeilik om daar die gesonde, voorgeskrewe afstand van ander te handhaaf. Sê dat jy ook hul kinders in ag wil neem.
Maak seker jy verduidelik ook aan die kinders hoe belangrik dit vir jou is om by die riglyne te hou en dat jy 'n voorbeeld wil stel.
Jul projekte saam hoef nie op te hou nie. Maak 'n video van hoe jy stap vir stap byvoorbeeld 'n handwerk- of kunsprojek aanpak en stuur dit aan. As jy kans sien, gaan laai die benodigdhede af met 'n deurry-groetsessie.
deur jou eksamennommer in te vul. IEB-uitslae beskikbaar vanaf 19 Januarie en NSS-uitslae vanaf 21 Januarie.